Introvert: Sosial voldtekt - Hesselberg.us
Introvert: Sosial voldtekt
Andreas 2. oktober 2013
I korte trekk er en introvert person en som samler energi av å være alene, og som på arbeidsplassen gjør en best mulig jobb ved å få sitte stille og konsentrert på et eget kontor. En introvert kan samtidig være utadvendt – når omstendighetene krever det. Slik er det med meg selv. Men introverte flest tappes for energi sammen med mange andre mennesker, og krever alenetid for å samle energi igjen. Introverte misliker også ofte offentlig eksponering, der man skal fremføre noe, "slippe seg litt løs" eller liknende. Det føles som en gapestokk.
"Jeg regner med det er noen selverklærte «elleville» mennesker som står bak, og som tvinger voksne folk til å delta på pinlighetene. Dette er ikke «bare gøy», dette er ikke «artig», dette er ikke «sprelskt» , «fresht» eller «selvironisk». Dette er en grov form for maktmisbruk fordi menn i dress og slips vet at hvis de ikke blir med på slike påfunn blir de stemplet som surpomper av de tidligere nevnte «elleville»."
For meg – som er en introvert person – hadde reaksjonen på "The Fox"-dansen vært å gå på toalettet og bli der en halvtimes tid, for å unngå denne høyst pinlige "sprelskheten".
Jeg takker nei til alle pådyttede, sosiale voldtekter som arbeidsgiver forsøker seg på; såkalt "teambuilding" som ofte bare handler om å drikke seg drita og hoppe ut i snøen i nettoen. Slike ting er så "way beyond" all fornuft, etter min mening. Send meg heller på kurs og faglige interessante seminarer for å bli bedre i jobben min. Ikke press sosiale egenskaper ut av meg som jeg ikke besitter.